題金山
作者：真德秀
朝代：宋

paragraphs: 江來朱方注之東，海潮怒飛日夕相撞舂。
天將古來義士骨，化作狂瀾中央屹立之青峰。
孤根直下二千尺，動影裊窕沖融中。
黄金側布蘭若地，鑿翠面面開窗櫳。
雙橈伊軋破浪屋，恍忽置我高巃嵸。
是時千山雪新霽，水面月出天清空。
濤聲四起人籟寂，毛髮蕭爽琉璃宮。
披衣明發躡煙靄，决眥俯入歸飛鴻。
襟前渤澥歛暝色，袖裏岷峨吹曉風。
越南燕北但一氣，塵埃野馬何時窮。
蒼梧虞舜不可叫，王事更恨歸匆匆。